
סדר היום:

הצעת חוק הביטוח הלאומי (תיקון מס' 83 – הוראת שעה)(תיקון),



התש"ע-2010

נכחו:
חברי הוועדה:
חיים כץ – היו"ר

מוזמנים:
שרי בכר – עו"ד, הלשכה המשפטית, המוסד לביטוח לאומי

רבקה רוזנברג – סיעוד, המוסד לביטוח לאומי

מוטי לורברבוים – המוסד לביטוח לאומי

מיכל מזוז – הלשכה המשפטית, המוסד לביטוח לאומי

דב בארי – משרד האוצר

זהרה כהן – המשרד לענייני גמלאים

יונתן מטלון – יועץ שר הרווחה השר הרצוג, משרד הרווחה

ייעוץ משפטי:


זיו מגור




אור רוזנמן - מתמחה

מנהלת הוועדה:


וילמה מאור
קצרנית פרלמנטארית:

אושרה עצידה

הצעת חוק הביטוח הלאומי (תיקון מס' 83 – הוראת שעה)(תיקון),

התש"ע-2010

היו"ר חיים כץ:


בוקר טוב. היום א' באדר, ראש חודש, 15 בפברואר 2010. אני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק הביטוח הלאומי (תיקון מס' 83 – הוראת שעה)(תיקון), התש"ע-2010, פרוטוקול מס' 223. 


האם יש מישהו מהביטוח לאומי שרוצה להסביר? בבקשה.

שרי בכר:


אני מהלשכה המשפטית מהמוסד לביטוח לאומי. מדובר בהצעה ממשלתית. עד שנת 2005 לא היתה אפשרות לערער על החלטות המעריך המקצועי בסיעוד, זולת בבית הדין לעבודה. 


בתיקון 83 לחוק הביטוח הלאומי נקבעה כהוראת שעה אפשרות לערער על החלטות המעריך המקצועי במסגרת ועדות הערר, כאשר פעילות ועדות הערר לעניין זה נקבעו לשלוש שנים מתחילת הוראת השעה. מה שקרה בפועל הוא שוועדות הערר מסיבות כאלו ואחרות  - - -

היו"ר חיים כץ:


מה הן הסיבות?

שרי בכר:


הסיבות כעיקרון הן היערכות וחוסר בכוח-אדם – בעצם לא ניתן היה להפעיל את ועדות הערר. בפועל, ועדות הערר פעלו במשך שלושה חודשים מיוני 2009, ולא ניתנה הזדמנות לבחון בעצם את פעילות ועדות הערר, מה שבעצם הוראת השעה התכוונה לעשות, ולראות כיצד היא פועלת, וכיצד היא עוזרת לציבור המבוטחים.

היו"ר חיים כץ:


מה אתם מבקשים עכשיו?

שרי בכר:


אנחנו מבקשים להאריך את הוראת השעה.

היו"ר חיים כץ:


כמה זמן?

שרי בכר:


החלטת מינהלת המוסד ומועצת המוסד כפי שהועלתה לוועדת שרים לענייני חקיקה בממשלה ביקשה הארכת התוקף של שנה לצורך העניין.

היו"ר חיים כץ:


ממתי?

שרי בכר:


מסיום מועד הוראת השעה.

היו"ר חיים כץ:


זאת אומרת, ממתי? כמה ארכה היא ביקשה?

שרי בכר:


היא ביקשה הארכה של שנה מסיום מועד הוראת השעה.

היו"ר חיים כץ:


מתי היה סיום הוראת השעה?

שרי בכר:


28 לספטמבר 2009.

היו"ר חיים כץ:


זאת אומרת, כמה זמן נשאר לכם?

שרי בכר:


זאת אומרת, בפועל נשארה פחות משנה.

היו"ר חיים כץ:


נראה לכם שאתם אנשים רציניים שם בביטוח הלאומי עם האוצר? בואי ותגידי לי: אנחנו אנשים רציניים, רק חברי הכנסת וחברי הוועדה הם קצת לא נורמאליים, אפשר לעבוד עליהם.  בואי תגידי, לפרוטוקול תגידי.

שרי בכר:


לא, לא. ממש לא. לא זו היתה כוונתי. מהמועד שהתקבלה החלטת  מינהלת המוסד עבר זמן. לכן, בפועל - - -

היו"ר חיים כץ:


בשנת 2005 הייתי יושב-ראש ועדת העבודה, הרווחה והבריאות, ואמרתי: קחו את הוראת השעה לחמש שנים. אמרו לי בפאתוס: מה אתה מדבר? שנתיים אנחנו מיישמים את זה, העסק עובד. האם אתה יודע עם מי אתה מתעסק? עם הביטוח הלאומי. אנחנו נציגי הביטוח הלאומי, ויש אפילו הסכמת האוצר, ונקבל את התקנים והעסק ייכנס לעבודה. אני חושב שזה היה הדיון הראשון שניהלתי פה בוועדת העבודה והרווחה ב-2005. אתם רוצים את הפרוטוקול? הוא פה.  והיום אתם באים ואומרים: תן לנו עוד. האם אתם רציניים? תשמעי מה אני אומר לך: אתם לא רציניים. עצם זה שאת באה ומבקשת שנה אתם לא רציניים. 

שרי בכר:


לפי החלטת מינהלת המוסד, ו - - -

היו"ר חיים כץ:


מינהלת הביטוח הלאומי לא רצינית. איפה היא? 

שרי בכר:


אני יושבת פה כנציגת המוסד.

היו"ר חיים כץ:


איפה המנכ"לית והשר?

שרי בכר:


יש פה נציג של שר הרווחה.

יונתן מטלון:


אני נציג של שר הרווחה.

היו"ר חיים כץ:


בתור הנציג, האם אתה חושב שהם רציניים?

יונתן מטלון:


אני יועץ של השר הרצוג. השר קיבל את המלצת המוסד לשנה. יחד עם זאת, כאשר הוא שמע את המלצת הוועדה להאריך את התקופה, הוא חשב שזה המלצה נכונה, ולשנתיים הוא מוכן ל- - -

היו"ר חיים כץ:


ולשלוש הוא לא מוכן?

יונתן מטלון:


צר לי, פשוט אני הבנתי שאתם ממליצים לשנתיים, מה גם ששלוש זה נראה, לפחות לי, - - -

היו"ר חיים כץ:


פעם חמש זה נראה המון, ואמרתם שנתיים. התפשרנו על שלוש, הייתם על ארבעה חודשים. לקח לכם שנתיים ותשעה חודשים עד שהתעוררתם בשביל לראות שאתם לא ישנים.

יונתן מטלון:


מכיוון שאני יודע שהוועדות כבר עובדות - - -

היו"ר חיים כץ:


נציג משרד האוצר, מה אתה אומר בעניין? אתה לא היית אז.

דב בארי:


לא הייתי אז.

היו"ר חיים כץ:


עזוב, אל תגיד. למה לך להסתבך? אל תגיד.  מה אתה אומר על זה שנאריך את הוראת השעה בשלוש שנים?  מה ההבדל בין שנתיים או שלוש?

דב בארי:


לא, המלצת המועצה כאשר הם הניחו את טיוטת החוק הממשלתית הזאת בפני המועצה, המליצו על שנה, וכך גם כאשר היא הוגשה בפני ועדת שרים לענייני חקיקה.

היו"ר חיים כץ:


אבל, כשהם המליצו על שנה הם היו לא רציניים, כי כבר ארבעה-חמישה חודשים מהשנה כבר עברו. 

דב בארי:


עם זאת, אם מדובר באמת על להאריך לתקופה של עוד שנה, וסך הכול להאריך את זה בשנתיים, נשמע לי בהחלט סביר.

היו"ר חיים כץ:


אתה מתכוון, שנתיים מהיום.

דב בארי:


שנתיים מספטמבר נשמע לי באמת סביר.

היו"ר חיים כץ:


אז זה כבר לא שנתיים.

דב בארי:


זה כדי לשמור על הרצף של הטיפול ושל הפעילות של ועדות הערר.

היו"ר חיים כץ:


ואם אנחנו נאריך את זה בשנתיים מהיום אז אתם תגישו הסתייגות?

דב בארי:


לא, אני רק אומר – שלוש שנים באמת נשמע לי הרבה. שנתיים מהיום - - -

היו"ר חיים כץ:


תחיה עם זה.

דב בארי:


בוא נראה מה יגידו נציגי הביטוח הלאומי – נשמע לי, יכול להיות. מה זה ספטמבר? שלושה חודשים, לא?

היו"ר חיים כץ:


מה אומרים נציגי הביטוח הלאומי?

שרי בכר:


שוב, כפי שציינתי קודם, החלטת מינהלת המוסד ומועצת המוסד היתה הארכה לשנה. ככל שהוועדה - - -

היו"ר חיים כץ:


האם שמעת את עוזר השר?

שרי בכר:


כן, שמעתי – בהחלט. 

היו"ר חיים כץ:


האם יש מעמד לשר הרווחה במועצת הביטוח הלאומי?

שרי בכר:


כן, נציגי השר יושבים.

היו"ר חיים כץ:


האם לוועדה יש גם כן מעמד במועצת הביטוח הלאומי? האם את רוצה להתייעץ עם נציגי מועצת הביטוח לאומי?

שרי בכר:


לא. אני רק רוצה לציין שהחלטה כרגע של שנתיים, מבחינתנו זה דורש לחזור ולאשר את זה שוב במינהלת המוסד, במועצת המוסד. ככל שהוועדה תחליט אחרת, אז - - -. כעיקרון, החלטת המינהלה היתה שנה, נכון להיום.

היו"ר חיים כץ:


ומה קורה אם הוועדה מאשרת את זה, ושולחת אתכם? אם הוועדה מאשרת, מה קורה?

שרי בכר:


ככל שהוועדה תאשר, לוועדת העבודה והרווחה יש שיקול דעת בעניין.

היו"ר חיים כץ:


תקריא את זה שנתיים מהיום.

שרי בכר:


סליחה, אני רק רוצה לציין שזה לא שנתיים מהיום, זה שנתיים מ- - -

היו"ר חיים כץ:


זאת דעתך, ודעתי היא שנתיים מהיום.

שרי בכר:


אני רק רוצה לציין, אם אנחנו עושים את זה שנתיים מהיום זה בעצם מפסיק את פעילות ועדות הערר. זה לא לטובת - - -

היו"ר חיים כץ:


שנתיים וחצי מספטמבר, זה כמו שנתיים מהיום.

אור רוזנמן:


"הצעת חוק הביטוח הלאומי (תיקון מס' 83 – הוראת שעה)(תיקון), התש"ע-2010


תיקון סעיף 2    1. בחוק הביטוח הלאומי (תיקון מס' 83 – הוראת שעה)(תיקון), התשס"ו




         2005, בסעיף 2, בסופו יבוא "וכן בתקופה שמיום י"א בתשרי התש"ע




          ה-29 בספטמבר 2009, עד תום 30 חודשים מהיום האמור".


תחילה
    2. תחילתו של חוק זה, ביום י"א בתשרי התש"ע ה-29 בספטמבר 2009."

היו"ר חיים כץ:


תודה רבה. מי בעד? תודה רבה.

ה צ ב ע ה

בעד – 1

נגד – אין

נמנעים - אין

הצעת חוק הביטוח הלאומי (תיקון מס' 83 – הוראת שעה)(תיקון),

התש"ע-2010, אושרה.

היו"ר חיים כץ:


הוועדה אישרה. 

דב בארי:


אני רק רוצה לציין למען הפרוטוקול. אני רוצה אולי שתהיה לי אפשרות להגיש הסתייגות של שר האוצר כדי לקבוע שנתיים מספטמבר. אני אעדכן את הוועדה עוד היום אם שר האוצר יחליט להגיש הסתייגות בנושא. 

היו"ר חיים כץ:


אין בעיה בכלל.

קריאה:


עד סוף היום תעביר הסתייגות, אם יש צורך?

דב בארי:


אם יש צורך, אני אעדכן את הוועדה. להגיש הסתייגות ממש ייקח לי טיפה יותר מיום אחד. אבל, אני אעדכן עוד היום את הוועדה אם שר האוצר יחליט להגיש הסתייגות לעניין המועד.

היו"ר חיים כץ:


נראה לי ששר האוצר קצת יותר רציני מלשחק בארבעה חודשים אחרי שפישלו פה בענק, והשחיתו כמעט שלוש שנים. 

דב בארי:


זה יכול להיות. אני אצליח להשאיר את האופציה פתוחה, כמו שאדוני היושב ראש יודע.

היו"ר חיים כץ:


אני משאיר לך את האופציה פתוחה. 

יונתן מטלון:


השר הרצוג רוצה לבשר שהוא מברך על ההחלטה להאריך לתקופה הנוכחית.

היו"ר חיים כץ:


מאה אחוז, תודה רבה. השר הרצוג מברך, וגם אנחנו מברכים. ואתה תודיע אם השר שטייניץ מברך או מתעמת עם השר הרצוג ועם הוועדה.


תודה רבה, הישיבה נעולה. 

הישיבה ננעלה בשעה 12:05.

